Kry end met die kwotalawwigheid in sport | Netwerk24
Kry end met die kwotalawwigheid in sport
Deur J. V. N. Lambrechts, Bloemfontein 27 Mei 2019 00:00
Volgens die berig "Kwotas van die baan" (23.05) is Norma Plummer, Suid-Afrika se ervare Australiese afrigter, toegelaat om 'n netbalgroep van 12 spelers te kies wat sy meen die beste is, sonder kwotavereistes. Vier "spelers van kleur" is in die groep, waaronder die kaptein.
Genoemde toegewing volg kort op die hakke van die berig dat die keurkomitee en die afrigter, Ottis Gibson, sonder kwotas die krieketspan kon kies om Suid-Afrika in die Wêreldbeker te verteenwoordig.
Die tyd is ryp om weg te doen met die ongewilde kwotastelsel, beginnende by die keuse van die Springbok-rugbyspan vir die Wêreldbeker, waar die swaard van 50% gekleurdes nog oor die kop van Rassie Erasmus hang.
Dit behoort ook verder uitgebrei te word na die laer vlakke van die verskillende spansporte. Om net twee gevalle te noem: In krieket moet 'n franchise se span van 11 spelers ses spelers van kleur hê, waarvan drie etnies swart moet wees! Verder word unies in rugby verplig om Cravenweek- en Akademiespanne volgens kwotas te kies en ook voorgeskryf hoeveel gekleurdes in 'n wedstryd moet speel!
Die tragedie is dus dat Grey se eerste rugbyspan, die beste skolespan in die land, grootliks die Vrystaatse Cravenweekspan behoort te vorm, maar weens kwotavereistes afgewater word en dus lanklaas bo geëindig het tydens die jaarlikse Cravenweek.
Daar is genoeg bewyse dat 'n gekleurde speler gekies sal word as hy op standaard is, soos die Springbok-sewes. Kry dus end met die kwotalawwigheid, want dit is nadelig vir spankultuur en boonop onopvoedkundig.